Rafeef Ziadah

Rafeef Ziadah (Beirut, Libano, 1979) kazetaria, poeta eta giza eskubideen aldeko ekintzailea da. Libanon jaioa, palestinarra da etniaz, Nakbak erbestera behartutakoen ondorengoa izaki. BDZ mugimenduko kide da.

 Bizitza 
1948an, Nakbaren biktima izaki, Ziadahren aurrekoek Haifatik eta Jaffatik ihes egin behar izan zuten. Libanora alde egin zuten. Hala, bada, Jisr al-Basha iheslarien esparruan jaio zen Ziadah. Palestinar errefuxiatuen familia baten hirugarren belaunaldiko kidea da. 1982an, PAE egozteko xedearekin Israel Libano hegoaldean indarrez sartu zenean, Ziadahren familiak ihes egitea erabaki zuen. Hainbat urtez ibili ziren hara-hona bidaiatzen, ez baitzuten errefuxiatu aitorpenik. Kanada hartu zuten bizileku, denboraldi batez, eta Ziadahk Torontoko York Unibertsitatean Zientzia Politikoak ikasketak egin zituen. Gaur egun Londresen bizi da.

Jatorri duen lurraldean sekula egon ez bada ere, Palestinaren inguruko poemek agerian uzten dute bere kulturarekiko eta kausa politikoarekiko sentitzen duen pasioa eta atxikimendua. Israelgo Estatuak Palestinako lurraldea legez kontra indarrez hartu zuenetik palestinarrek jasandako sufrimendua islatzen dute bere poema gehienek. Hitzaren artista den aldetik, nazioartean aitorpena jaso du.

Oso gazte zelarik hasi zen idazten. 2004an, jendaurreko lehen emanaldia eskaini zuen, arrazismoari lotutako bere esperientzia poema batean islatuta.

2009an, Hadeel ahotsezko lehen albuma kaleratu zuen, Palestinako gazteen omenez. Orduz geroztik, mundu osoko herrialdeetan barrena eskaini ditu poesia-lantegiak. 2011n, emanaldia eskaini zuen Londresen, palestinar jatorriko Remi Kanazi estatubatuarrarekin batera, Poetic Injustice liburuaren promozio biraren baitan. 2012an, Southbank Center Poets Olympiad ekitaldirako, Palestinako ordezkari hautatu zuten; eta urte berean, Helsinkiko World Village Festivalean parte hartu zuen. 2014ko azaroan, Palestinaren aldeko kontzertu batean parte hartu zuen Ziadahk, DAM hip hop talde palestinarrarekin batera.

Rafeef Ziadah bereziki eman zen ezagutzera Shades of Anger eta We teach life, sir poemaren harira. Olerki horretan, Israelgo Armadak 2008ko abendutik 2009ko urtarrilera bitartean Gazan egindako bonbardaketei buruz ari da. Bideoak milaka bisita izan zituen on line argitaratu zen unean, eta Ziadah nazioartean ospetsu bilakatu zen. Eskoziako Parlamentuan, esaterako, We teach life, sir poeman oinarritutako argazki-erakusketa egin zuten, We Teach Life: The Children of the Occupation izenburupean.

 Erreferentziak 

 Kanpo estekak 
  Rafeef Ziadah: If My Words, YouTube.

Kategoria:Palestinako idazleak
Kategoria:Libanoko giza eskubideen aldeko ekintzaileak
Kategoria:XX. mendeko emakume idazleak
Kategoria:XXI. mendeko emakume idazleak
Kategoria:Emakume aktibistak
Kategoria:Emakume poetak
Kategoria:Palestinako aktibistak
Kategoria:Palestinako giza eskubideen aldeko ekintzaileak
Kategoria:Libanoko idazleak
Kategoria:Palestinar errefuxiatuak